ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
அறிவியல் மற்றும் தொழில்நுட்பத்துறைக்கு பொறுப்பு வகிக்கும் அமைச்சர் என்ற முறையில், தமது அமைச்சகத்தின் கீழ் உள்ள உயிரி தொழில்நுட்பத் துறையும்  அதன் பொதுத்துறை நிறுவனமும், பாரத் பயோடெக் நிறுவனத்தின் மூலம் உலகின் முதல் மூக்கு வழியாக செலுத்தும் கொவிட் தடுப்பு மருந்து உருவாக்கத்தில் பெரும் பங்களிப்பை வழங்கியதில் பெருமிதம் கொள்கிறேன் : மத்திய இணை அமைச்சர் டாக்டர் ஜிதேந்திர சிங்
உலகின் முதலாவது மூக்கு வழியாக செலுத்தும் கொவிட் தடுப்பூசி உருவாக்கத்திற்காக பயோ டெக் குழுவை மத்திய அறிவியல் மற்றும் தொழில்நுட்பத் துறை இணை அமைச்சர் திரு ஜிதேந்திர சிங் பாராட்டியுள்ளார்.
அறிவியல் மற்றும் தொழில்நுட்பத் துறை அமைச்சர் என்ற முறையில், அமைச்சகத்தின் கீழ் உள்ள உயிரித் தொழில்நுட்பத் துறை  மற்றும் அதன் பொதுத்துறை நிறுவனமான பயோடெக்னாலஜி இண்டஸ்ட்ரி ரிசர்ச் அசிஸ்டன்ஸ்  ஆகியவை இந்த மூக்கு வழியாக செலுத்தும் தடுப்பு மருந்து உருவாக்கத்தில் பெரும் பங்களிப்பைச் செய்திருப்பது குறித்து பெருமைப்படுவதாகவும் அவர் கூறியுள்ளார். இதை சாத்தியமாக்கிய முழு புகழும் பிரதமர் திரு நரேந்திர மோடியைச் சேரும் என டாக்டர் ஜிதேந்திர சிங் கூறினார்.
மேலும் பிரதமர் திரு. நரேந்திர மோடியின் தனிப்பட்ட ஊக்கம் மற்றும் கண்காணிப்பு, கொவிட் தடுப்பூசி உற்பத்தியில் இந்தியா தற்சார்பை எட்ட உதவியதாகவும் இது உலக அளவில் இந்தியாவின் அந்தஸ்தை உயர்த்தியது என்றும் அவர் தெரிவித்தார். இது ஒவ்வொரு இந்தியருக்கும் பெருமை அளிக்கும் விஷயம் என்று அவர் தெரிவித்தார்.
மூக்கு வழியாக செலுத்தும் தடுப்பு மருந்தின் தயாரிப்பு மேம்பாடு மற்றும் மருத்துவ பரிசோதனைகளுக்கு "மிஷன் கோவிட் சுரக்ஷா" இயக்கத்தின் கீழ் உயிரி தொழில்நுட்பத் துறை மற்றும் பிஐஆர்ஏசி மூலம் நிதியளிக்கப்பட்டது என்று அமைச்சர் கூறினார். இந்த தடுப்பூசி 18 வயது மற்றும் அதற்கு மேற்பட்ட வயதினருக்கான பயன்பாட்டின் கீழ் முதல் இரண்டு தவணை மற்றும் பூஸ்டர் டோஸ்களுக்கு ஒப்புதல் பெற்றுள்ளது என்றும் திரு ஜிதேந்திர சிங் தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 205 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 35,199 பேர் கொவிட் தொற்றால் பாதிக்கப்பட்டுள்ளனர். இது 0.08 சதவீதமாகும்.
தொற்றிலிருந்து மீண்டவர்களின் விகிதம் 98.73 சதவீதம்.
கடந்த 24 மணி நேரத்தில் 3,481 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,96,318 பேர்.
கடந்த 24 மணி நேரத்தில் 5,880 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 6.91% வாராந்திர பாதிப்பு விகிதம் 3.67% இதுவரை மொத்தம் 92.28 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 85,076 சோதனைகள் நடத்தப்பட்டுள்ளன.
ரெயில்வே அமைச்சகம்
100 ஆக்சிஜன் எக்ஸ்பிரஸ் ரயில்கள் வாயிலாக 6,260 மெட்ரிக் டன் பிராணவாயு நாடு முழுவதும் விநியோகம்
பல்வேறு தடைகளையும் தாண்டி நாடு முழுவதும் திரவ மருத்துவ பிராணவாயுவை கொண்டு சேர்க்கும் பணியில் இந்திய ரயில்வே தொடர்ந்து தீவிரமாக ஈடுபட்டு வருகிறது. இந்திய ரயில்வே இதுவரை பல்வேறு மாநிலங்களுக்கு 396 டேங்கர்களில் சுமார் 6,260 மெட்ரிக் டன் திரவ மருத்துவ பிராணவாயுவை விநியோகித்துள்ளது.
நேற்று ஒரே நாளில் ஆக்சிஜன் எக்ஸ்பிரஸ் ரயில்களின் வாயிலாக 800 மெட்ரிக் டன் திரவ மருத்துவ பிராணவாயு விநியோகிக்கப்பட்டது.
இதுவரை 100 ஆக்சிஜன் எக்ஸ்பிரஸ் ரயில்கள் தங்களது பயணத்தை நிறைவு செய்துள்ளன.
பிராணவாயு வேண்டி கோரிக்கை எழுப்பும் மாநிலங்களுக்கு, குறுகிய காலத்தில் அதிக அளவில் திரவ மருத்துவ பிராணவாயுவைக் கொண்டு சேர்ப்பதில் இந்திய ரயில்வே உறுதி பூண்டுள்ளது.
இதுவரை மகாராஷ்டிராவிற்கு 407 மெட்ரிக் டன்னும், உத்தரப் பிரதேசத்திற்கு 1680 மெட்ரிக் டன்னும், மத்தியப் பிரதேசத்திற்கு 360 மெட்ரிக் டன்னும், ஹரியானாவிற்கு 939 மெட்ரிக் டன்னும், தெலங்கானாவிற்கு 123 மெட்ரிக் டன்னும், ராஜஸ்தானிற்கு 40 மெட்ரிக் டன்னும், கர்நாடகாவிற்கு 120 மெட்ரிக் டன்னும், தில்லிக்கு 2404 மெட்ரிக் டன்னுக்கும் மேற்பட்ட திரவ மருத்துவ பிராணவாயுவும் கொண்டு செல்லப்பட்டுள்ளன.
ஜார்கண்ட் மாநிலம் டாட்டா நகரிலிருந்து உத்தராகண்டிற்கு முதலாவது ஆக்சிஜன் எக்ஸ்பிரஸ் ரயில், 120 மெட்ரிக் டன் பிராணவாயுவை நேற்று இரவு கொண்டு சேர்த்தது.
ஒடிசா மாநிலம் அங்குலிலிருந்து நேற்று இரவு 55 மெட்ரிக் டன் பிராணவாயுவுடன் மற்றொரு ஆக்சிஜன் எக்ஸ்பிரஸ் ரயில் புனே சென்றடைந்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1717954
----
(Visitor Counter : 145
பிரதமர் அலுவலகம்
முன்னாள் பிரதமர் திரு. ராஜிவ் காந்தியின் நினைவு நாளில் பிரதமர் அன்னாருக்கு அஞ்சலி செலுத்துகிறார்
பிரதமர் திரு நரேந்திர மோடி, முன்னாள் பிரதமர் திரு ராஜிவ் காந்தியின் நினைவு நாளான இன்று அன்னாருக்கு அஞ்சலி செலுத்தியுள்ளார்.
”முன்னாள் பிரதமர் திரு. ராஜிவ் காந்தியின் நினைவு நாளில் அன்னாருக்கு எனது அஞ்சலிகள்” என்று பிரதமர் கூறியுள்ளார்.
(
பிரதமர் அலுவலகம்
நாடு முழுவதும் உள்ள முத்ரா திட்ட பயனாளிகளுடன், பிரதமர் காணொலி காட்சி மூலம் கலந்துரையாடினார்
நாடு முழுவதும் உள்ள முத்ரா திட்ட பயனாளிகளுடன், பிரதமர் திரு நரேந்திர மோடி, காணொலி காட்சி மூலம் கலந்துரையாடினார். அரசின் பல்வேறு திட்டங்களால் பயனடைந்தவர்களுடன், காணொலிக் காட்சி மூலம் கலந்துரையாடி வரும் பிரதமர், 2வது முறையாக தற்போது முத்ரா பயனாளிகளுடன் கலந்துரையாடியுள்ளார்.
பயனாளிகளுடன் கலந்துரையாட வாய்ப்பு கிடைத்ததற்காக மகிழ்ச்சியடைவதாக குறிப்பிட்ட பிரதமர், முத்ரா திட்டம், வேலை வாய்ப்புகளை அதிகரிக்கும் திட்டமாக உருவெடுத்துள்ளது என்றார். மேலும், இந்த திட்டம், வட்டிக்குக் கடன் கொடுப்பவர்கள் மற்றும் இடைத்தரகர்களின் பிடியிலிருந்து தொழில்முனைவோரை விடுவிக்க உதவி இருப்பதாகவும் அவர் தெரிவித்தார். புதிதாக தொழில் தொடங்க அல்லது ஏற்கனவே உள்ள தொழிலை விரிவுப்படுத்த விரும்பிய இளைஞர்கள் மற்றும் பெண்களுக்கு இத்திட்டம் புதிய வாய்ப்புகளை ஏற்படுத்திக் கொடுத்திருப்பதாகவும் அவர் கூறினார்.
பிரதமரின் முத்ரா திட்டத்திற்கு கீழ், அரசு இதுவரை ரூ.5.75 லட்சம் கோடி மதிப்பிலான 12 கோடி கடன்களை வழங்கியிருக்கிறது. இதில், 28% அளவு, அதாவது ரூ.3.25 லட்சம் கோடி, முதன்முறையாக தொழில் தொடங்குவோருக்கு வழங்கப்பட்டுள்ளது. இதுவரை வழங்கப்பட்ட கடன் உதவியைப் பெற்ற மொத்தப் பயனாளிகளில் 74% பேர் பெண்களாவர். 55% கடன்கள, எஸ் சி / எஸ் டி மற்றும் இதரப் பிற்படுத்தப்பட்ட வகுப்பினருக்கு வழங்கப்பட்டுள்ளது.
பிரதமரின் முத்ரா திட்டப்பயனாளிகளிடம் உரையாற்றிய பிரதமர், இந்தத் திட்டம் ஏழை மக்களின் வாழ்க்கையில் மாற்றத்தை ஏற்படுத்தியிருப்பதாகக் கூறினார். சிறு மற்றும் குறு தொழில்துறையினருக்கு நிதி உதவி அளிப்பதன் மூலம், மக்களை பொருளாதார மற்றும் சமூக ரீதியாக மேம்படுத்த உதவியிருப்பதுடன், மக்கள் வெற்றியடைவதற்கும் ஒரு வாய்ப்பை இத்திட்டம் உருவாக்கிக் கொடுத்திருப்பதாகவும் அவர் குறிப்பிட்டார்.
சுய வேலைவாய்ப்புகளை அதிக அளவில் உருவாக்க வேண்டியதன் அவசியத்தை எடுத்துரைத்த பிரதமர், சுய வேலைவாய்ப்பு என்பது, தற்போது கவுரவமான ஒன்றாக இருப்பதுடன், இதுவரை முடியாது என்று கருதியிருந்த ஒன்றில் சாதனைப் படைக்கவும், உதவியிருப்பதாக தெரிவித்தார்.
முத்ரா திட்டம் சில ஆண்டுகளுக்கு முன்பே செயல்படுத்தப்பட்டிருந்தால், லட்சக்கணக்கான மக்கள் சொந்தமாக தொழில் தொடங்க உதவிகரமாக இருந்திருப்பதோடு, மக்கள் பெருமளவில் குடிபெயர்வதையும் தடுத்திருக்க முடியும் என்றும் இந்த கலந்துரையாடலின் போது பிரதமர் தெரிவித்தார்.
முத்ரா திட்டம் சுய தொழில் தொடங்கவும் அதன் மூலம் மற்றவர்களுக்கு வேலைவாய்ப்புகளை ஏற்படுத்திக் கொடுக்கவும் எந்த அளவிற்கு உதவிகரமாக இருந்தது என்பதை இந்த கலந்துரையாடலின் போது பயனாளிகள் பிரதமரிடம் எடுத்துரைத்தனர்.
பிரதமரின் முத்ரா திட்டம் 2015 ஏப்ரல் 8 அன்று, பிரதமரால் தொடங்கப்பட்டு, நிறுவனம் சாராதவர்கள், விவசாயம் சாராத சிறு /குறு தொழில் நிறுவனங்களுக்கும், ரூ.10 லட்சம் வரை கடனுதவி வழங்கப்பட்டுள்ளது. இந்தக் கடன்கள் அனைத்தும், பிரதமரின் முத்ரா திட்டத்தின் கீழ் முத்ரா கடன்கள் என வகைப்படுத்தப்பட்டுள்ளது.இந்தக் கடன் தொகை, வர்த்தக வங்கிகள், கிராமிய வங்கிகள், சிறு நிதியுதவி வங்கிகள், கூட்டுறவு வங்கிகள், குறு நிதி நிறுவனங்கள், வங்கி அல்லாத நிதி நிறுவனங்கள் மூலம் வழங்கப்பட்டுள்ளது.
------
(Visitor Counter : 438
சுகாதாரம் மற்றும் குடும்ப நலத்துறை அமைச்சகம்
இந்தியாவில் கொரோனா பரவல் தொடர்ந்து குறைந்து வருகிறது, மொத்த பாதிப்புகளில் தற்போது சிகிச்சையில் உள்ளவர்களின் விகிதம் வெறும் 3.89%
இந்தியாவில் கொரோனா வைரஸ் தொற்றின் பரவல் குறைந்து வருவது தொடர்கிறது. மொத்த பாதிப்புகளில் தற்போது சிகிச்சையில் உள்ளவர்களின் விகிதம் நான்கு சதவீதத்துக்கும் குறைவாக, அதாவது வெறும் 3.89 சதவீதம் என்னும் அளவில் உள்ளது.
நாட்டில் தற்போதைய பாதிப்புகளின் எண்ணிக்கை 3,78,909 ஆகும். தினசரி தொற்று உறுதிப்படுத்துதல் விகிதம் 3.14 சதவீதம் என்ற அளவில் உள்ளது.
அன்றாட புதிய பாதிப்புகளை விட, தினமும் குணமடைபவர்களின் எண்ணிக்கை தொடர்ந்து அதிகரித்து வந்ததால், தற்போது சிகிச்சையில் உள்ளவர்களின் எண்ணிக்கை குறைந்துள்ளது. கடந்த 24 மணி நேரத்தில் மட்டும் 4,957 என்னும் அளவில் இது குறைந்துள்ளது.
கடந்த 24 மணி நேரத்தில், புதிய பாதிப்புகளை விட குணமடைந்தவர்களின் எண்ணிக்கை உயர்ந்து காணப்படுகிறது. 32,080 நபர்களுக்கு புதிதாக தொற்று உறுதிப்படுத்தப்பட்டுள்ள நிலையில், 36,635 பேர் குணமடைந்துள்ளனர்.
இந்தியாவில் இதுவரை செய்யப்பட்டுள்ள மொத்தப் பரிசோதனைகளின் எண்ணிக்கை 15 கோடியை நெருங்கி, 14,98,36,767 என்ற எண்ணிக்கையைத் தொட்டுள்ளது. தினமும் 10 லட்சத்துக்கும் அதிகமான பரிசோதனைகள் செய்யப்பட்டு வரும் நிலையில், கடந்த 24 மணி நேரத்தில் மட்டும் 10,22,712 பரிசோதனைகள் செய்யப்பட்டுள்ளன.
நாடு முழுவதும் 2,220 ஆய்வகங்கள் செயல்பட்டு வருகின்றன. 19 மாநிலங்களிலும், யூனியன் பிரதேசங்களிலும் வாராந்திர தொற்று உறுதிப்படுத்துதல் விகிதம் தேசிய சராசரியை விட அதிகமாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://pib.gov.in/PressReleasePage.aspx?PRID=1679268
எரிசக்தி அமைச்சகம்
மின்சார உற்பத்திக்கு போதுமான நிலக்கரியை கையிருப்பில் வைத்திருக்க உரிய நடவடிக்கை எடுக்குமாறு மத்திய மின்சார அமைச்சகம் சுற்றறிக்கை வெளியீடு
நாட்டில் நிலக்கரி விநியோக நிலையைக் கண்காணித்து வரும் மத்திய மின்சார அமைச்சகம், மின்சார உற்பத்திக்கு இந்திய நிலக்கரி நிறுவனம், சிங்கரேணி நிலக்கரி நிறுவனம் மற்றும் நிலக்கரி சுரங்கங்களில் இருந்து பெறப்படும் நிலக்கரியைத் தேவையான அளவுக்கு கையிருப்பில் வைப்பதை உறுதி செய்ய நடவடிக்கைகளை எடுத்துள்ளது.
மாநில மின் உற்பத்தி நிறுவனங்கள், மத்திய மின் உற்பத்தி நிறுவனங்கள், தனியார் மின் உற்பத்தி நிறுவனங்களுடன் மத்திய மின்சார அமைச்சகம் ஆலோசனை நடத்தியுள்ளது. பற்றாக்குறை ஏற்பட்டால், அதனைச் சரிசெய்ய ஏற்கனவே விகிதாச்சார அடிப்படையில் வழங்கப்படும் நிலக்கரி அளவைத் தவிர கூடுதலாக வழங்க வாய்ப்பில்லை என்பதை அமைச்சகம் கூறியுள்ளது.
உள்நாட்டு நிலக்கரி உற்பத்தியை அதிகரிக்க முன்னுரிமை அடிப்படையில் எடுக்க வேண்டிய நடவடிக்கைகள் பற்றிய சுற்றறிக்கையை அமைச்சகம் வெளியிட்டுள்ளது.
இதுதவிர, மின்சார உற்பத்திக்கு நிலக்கரியைச் சார்ந்திருப்பதைக் குறைக்கும் வகையில், புதுப்பிக்கத்தக்க எரிசக்தியை ஊக்குவிக்க எடுக்கப்பட்ட நடவடிக்கைகளையும் மத்திய அரசு பட்டியலிட்டுள்ளது.
மேலும் கூடுதல் விவரங்களுக்கு ஆங்கிலச் செய்திக் குறிப்பைக் காணவும்
•••••••••••
(Visitor Counter : 212
ஆயுஷ்
விடுதலையின் அம்ரித் மகோத்ஸவம்: பிரச்சார திட்டங்களை அறிவித்தார் ஆயுஸ் அமைச்சர் சர்பானந்தா சோனோவால்
விடுதலையின் அம்ரித் மகோத்ஸவத்தை கொண்டாட, ஆயுஷ் அமைச்சகத்தின் பல நடவடிக்கைகள் மற்றும் பிரச்சாரங்களை மத்திய ஆயுஷ் அமைச்சர் திரு சர்பானந்தா சோனோவால் அறிவித்துள்ளார். இதில் விஞ்ஞான் பவனில் இருந்து தொடங்கப்படும் ‘ஒய் ப்ரேக்’ செயலி, விவசாய நிலங்களில் மூலிகை தாவரங்களை விளைவிக்கும் ஆண்டு முழுவதுமான பிரச்சாரம், வீடுகளுக்கு மூலிகை செடிகள் வழங்குவது, ஆயுஷ் முறைகள் பற்றி பள்ளி, கல்லூரி மாணவர்களுக்கு உணர்த்துவது ஆகியவை இதில் அடங்கும்.
ஆகஸ்ட் 30ம் தேதி முதல் செப்டம்பர் 5ம் தேதி வரை நடத்தப்படும் ஒரு வாரகால செயல்பாடுகள் மற்றும் பிரச்சாரங்கள் நாட்டின் தொலைதூர பகுதிகளை சென்றடைவதையும், குழந்தைகள் முதல் முதியவர்கள் வரை, விவசாயிகள் முதல் கார்பரேட்டுகள் வரை சென்றடைவதையும் நோக்கமாக கொண்டுள்ளது.
இது குறித்து பேட்டியளித்த மத்திய அமைச்சர் திரு சோனோவால் கூறியதாவது:
நாட்டில் அதிக மக்கள் பயனடைய, தனது சேவை விநியோகத்தை அதிகரிக்க, இந்த வாய்ப்பை ஆயுஸ் அமைச்சகம் பயன்படுத்தும். இந்த முயற்சியில் அனைத்து மாநில அரசுகளும் பங்கெடுக்கும் என நம்புகிறேன். 75,000 ஹெக்டேர் நிலத்தில் மூலிகை செடிகளை விளைவிக்கும் பிரச்சாரம், மூலிகைகள் கிடைப்பதை உறுதி செய்யும், விவசாயிகளுக்கு நிலையான வருமானம் கிடைக்கும் ஆதாரமாகவும் இருக்கும். இந்த இலக்கை அடைய, அனைத்து மாநில மூலிகை வாரியங்களும் பங்கெடுக்கும். இது விவசாயிகளுக்கு மிகப் பெரியளவில் பயனளிக்கும்.
இவ்வாறு மத்திய அமைச்சர் திரு சோனோவால் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1750141
பாதுகாப்பு அமைச்சகம்
அந்தமான் & நிகோபாரில் குடியரசு தினக் கொண்டாட்டம்
73-வது குடியரசு தினத்தைக் கொண்டாடும் வகையில் அந்தமான் மற்றும் நிக்கோபார் தீவுகளின் போர்ட் பிளேரில் உள்ள நேதாஜி அரங்கில் 26 ஜனவரி 2022 அன்று அணிவகுப்பு நடைபெற்றது.
நிகழ்ச்சியின் தலைமை விருந்தினரான துணைநிலை ஆளுநர், அட்மிரல்  டி கே ஜோஷி அணிவகுப்பை மரியாதையை ஏற்றுக்கொண்டார். இந்தியக் கடற்படையின் லெப்டினன்ட் கமாண்டர் சந்தீப் ஆர் தலைமையில் நடைபெற்ற அணிவகுப்பில் ராணுவம், கடற்படை, விமானப்படை, கடலோரக் காவல்படை மற்றும் அந்தமான் & நிக்கோபார் காவல்துறையினர் பங்கேற்றனர்.
தலைமை விருந்தினரால் தேசியக் கொடி ஏற்றப்பட்ட போது எம்ஐ-17வி5 ஹெலிகாப்டர் மூலம் மலர்கள் தூவப்பட்டன. அரசின் அனைத்து வழிகாட்டுதல்கள் மற்றும் கொவிட் நெறிமுறைகள் நிகழ்வின் போது பின்பற்றப்பட்டன.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1792805
மத்திய அமைச்சரவை
இந்திய மற்றும் உஸ்பெகிஸ்தான் இடையே போதைப் பொருள், மருந்துப்பொருட்கள், மன நிலைமாற்றத்தை ஏற்படுத்தும் பொருட்கள், ஊக்க மருந்துகளை சட்டவிரோதமாக கடத்துவதை தவிர்க்க புரிந்துணர்வு ஒப்பந்தம்
இந்திய மற்றும் உஸ்பெகிஸ்தான் இடையே போதைப் பொருள், மருந்துப்பொருட்கள், மன நிலைமாற்றத்தை ஏற்படுத்தும் பொருட்கள், ஊக்க மருந்துகளை சட்டவிரோதமாக கடத்துவதை தடுக்க பரஸ்பரம் ஒத்துழைப்பதற்கான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
பலன்கள்
இந்த ஒப்பந்தம் போதைப் பொருள், மருந்துப்பொருட்கள், மன நிலைமாற்றத்தை ஏற்படுத்தும் பொருட்கள், ஊக்க மருந்துகளை சட்டவிரோதமாக கடத்துவதை தடுக்க பரஸ்பரம் ஒத்துழைப்பதற்கு உதவும். கண்டறியப்பட்டுள்ள துறைகளில், சிறந்த செயல் முறையுடன் செயல்பட இரு நாடுகளின் உதவியும் ஒத்துழைப்பும் கிடைக்க இது உதவும். இது இரு நாடுகளின் அரசுகளுக்கும் இடையே நிறுவன கலந்துரையாடலை ஊக்குவிக்கும். இந்த ஒப்பந்தம் அமல்படுத்தப்பட்ட பின், இரு நாடுகளுக்கு இடையேயான போதைப் பொருள் கடத்தல் தடுக்கப்படும்.
பிரதமர் அலுவலகம்
18-வது இந்தியா-ஆசியான் உச்சி மாநாட்டில் பிரதமர் திரு நரேந்திர மோடியின் உரை
மாட்சிமை மிகுந்தவரே,
மேன்மைமிகுந்தவர்களே,
இந்த ஆண்டும் நம்மால் நமது பாரம்பரிய குடும்பப் புகைப்படத்தை எடுக்க முடியவில்லை. ஆனால், காணொலி மூலம் ஆசியான்-இந்தியா உச்சிமாநாட்டின் பாரம்பரியத்தின் தொடர்ச்சியை பேணியுள்ளோம். 2021-ம் ஆண்டில் ஆசியான் அமைப்பின் வெற்றிகரமான தலைவராக விளங்கும் புருனேயின் மாட்சிமை மிக்க சுல்தானை நான் வாழ்த்துகிறேன்.
மாட்சிமை மிகுந்தவரே,
மேன்மைமிகுந்தவர்களே,
கோவிட்-19 பெருந்தொற்றால் நாம் அனைவரும் பல சவால்களை எதிர்கொண்டோம். ஆனால் இந்த சவாலான நேரம் ஒரு வகையில் இந்தியா-ஆசியான் நட்புறவுக்கான சோதனையாகவும் இருந்தது. கொவிட் காலத்தின் நமது பரஸ்பர ஒத்துழைப்பும் பரஸ்பர பிரிவும் எதிர்காலத்தில் நமது உறவை வலுப்படுத்துவதுடன், நமது மக்களிடையேயான நல்லெண்ணத்தின் அடிப்படையாகவும் இருக்கும். இந்தியாவுக்கும் ஆசியானுக்கும் ஆயிரக்கணக்கான ஆண்டுகளாக துடிப்பான உறவுகள் உள்ளன என்பதற்கு வரலாறு சாட்சி. நமது பகிரப்பட்ட மதிப்புகள், மரபுகள், மொழிகள், நூல்கள், கட்டிடக்கலை, கலாச்சாரம், உணவு வகைகள் போன்றவற்றிலும் இது பிரதிபலிக்கிறது. எனவே, ஆசியானின் ஒற்றுமை மற்றும் மையத்தன்மை இந்தியாவிற்கு எப்போதுமே முக்கிய முன்னுரிமையாக இருந்து வருகிறது. ஆசியானின் இந்த சிறப்பு பங்களிப்பு, இந்தியாவின் கிழக்கு நோக்கி செயல்படும் கொள்கை, எங்களின் பாதுகாப்பு மற்றும் பிராந்தியத்தில் உள்ள அனைவருக்கும் வளர்ச்சி அதாவது சாகர் கொள்கையில் உள்ளது. இந்தியாவின் இந்தோ பசிபிக் பெருங்கடல்கள் முன்முயற்சி மற்றும் ஆசியானின் இந்தோ-பசிபிக் பார்வை ஆகியவை இந்தோ-பசிபிக் பிராந்தியத்தில் நமது பகிரப்பட்ட லட்சியம் மற்றும் பரஸ்பர ஒத்துழைப்புக்கான கட்டமைப்பாகும்.
மாட்சிமை மிகுந்தவரே,
மேன்மைமிகுந்தவர்களே,
2022-ம் ஆண்டு நமது கூட்டாண்மையின் 30 ஆண்டுகளை நிறைவு செய்யும். இந்தியாவும் சுதந்திரமடைந்து எழுபத்தைந்து ஆண்டுகளை நிறைவு செய்கிறது. இந்த முக்கியமான மைல்கல்லை 'ஆசியான்-இந்தியா நட்புறவு ஆண்டாக' கொண்டாடுவதில் நான் மிகவும் மகிழ்ச்சியடைகிறேன். வரவிருக்கும் கம்போடியாவின் தலைமை மற்றும் சிங்கப்பூரின் ஒருங்கிணைப்பின் கீழ் உறவுகளை மேலும் வலுப்படுத்த இந்தியா உறுதிபூண்டுள்ளது. இப்போது உங்கள் கருத்துக்களை அறிய ஆவலுடன் காத்திருக்கிறேன்
மிக்க நன்றி!
குறிப்பு: இது பிரதமர் இந்தியில் வழங்கிய உரையின் தோராயமான மொழிபெயர்ப்பு ஆகும்.
இந்திய போட்டிகள் ஆணையம்
ஏபிஐ ஹோல்டிங்கஸ் நிறுவனத்தின் 8 சதவீத பங்குகளை சிங்கப்பூர் நிறுவனம் வாங்க சிசிஐ ஒப்புதல்
சந்தைப் போட்டிகள் சட்டம், 2002, 31வது பிரிவின் கீழ், ஏபிஐ ஹோல்டிங்க்ஸ் என்ற தனியார் நிறுவனத்தின் 8 சதவீத பங்குககளை டிபிஜி குரோத் வி எஸ்எப் மார்க்கெட்ஸ் நிறுவனம் வாங்க இந்திய சந்தைப் போட்டிகள் ஆணையம் நேற்று ஒப்புதல் அளித்தது.
பங்குகளை வாங்கும் நிறுவனம், சிங்கப்பூரில் புதிதாக இணைக்கப்பட்ட முதலீட்டு நிறுவனம் ஆகும். இதற்கு தற்போது வரை இந்தியாவில் எந்த தொழிலும், முதலீடும் இல்லை. பங்குகளை வாங்கும் நிறுவனத்துக்கு டிபிஜி குளோபல், எல்எல்சி, மற்றும் அதன் துணை நிறுவனங்கள் மற்றும் கொரிய முதலீட்டு நிறுவனம் இணைந்து நிதியளிக்கும்.
ஏபிஐ ஹோல்டிங்ஸ் நிறுவனம் இந்தியாவில் இணைக்கப்பட்ட ஒரு நிறுவனம் மற்றும் ஏபிஐ ஹோல்டிங்ஸ் குழுவின் தாய் நிறுவனம் ஆகும். இந்நிறுவனம் பல்வேறு வர்த்தகத்தில் ஈடுபட்டுள்ளது.மருந்து பொருட்கள் மற்றும் மருத்துவ உபகரணங்களின் மொத்த விற்பனை மற்றும் விநியோகத்தில் ஈடுபட்டுள்ளது.மருத்துவ துறையில் போக்குவரத்து சேவைகளையும் வழங்குகிறது.
மருந்து பொருட்கள், மருத்துவ சாதனங்கள் விற்பனையை எளிதாக்குவதற்கான சந்தைகள் உள்ளிட்ட இ-வர்த்தக தளங்களை உருவாக்குவதற்கான தொழில்நுட்பம் மற்றும் அறிவுசார் சொத்துக்களை வைத்துள்ளது.மருந்து, ஆயுர்வேத மற்றும் ஊட்டச்சத்து பொருட்கள், மருத்துவ சாதனங்கள், சுகாதார பொருட்கள், உயிர் காக்கும் மருந்துகள், மூலிகை பொருட்கள் மற்றும் துணை உணவு பொருட்கள் உற்பத்தி மற்றும் விற்பனையிலும் ஈடுபட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பை காணவும்;
https://pib.gov.in/PressReleasePage.aspx?PRID=1684963
பிரதமர் அலுவலகம்
சமூக சேவகரும் பத்ம விருது பெற்றவருமான சாந்தி தேவி அவர்களின் மறைவுக்குப் பிரதமர் இரங்கல் தெரிவித்துள்ளார்
பிரபல சமூக சேவகரும் பத்ம விருது பெற்றவருமான திருமதி சாந்தி தேவி அவர்களின் மறைவுக்குப் பிரதமர் திரு நரேந்திர மோடி தமது துயரத்தை வெளிப்படுத்தியுள்ளார்.
ட்விட்டரில் பிரதமரின் பதிவு :
“சாந்தி தேவி அவர்கள் ஏழைகள் மற்றும் ஒடுக்கப்பட்டோரின் குரலாக நினைவுகூரப்படுவார் துயரங்களைக் களைந்து ஆரோக்கியமான நீதி நெறியுள்ள சமூகத்தை உருவாக்க அவர் ஓய்வில்லாமல் உழைத்தார். அவரது மறைவால் துயரடைந்தேன். அவரது குடும்பத்தினருக்கும், எண்ணற்ற ஆதரவாளர்களுக்கும் எனது ஆறுதல்கள். ஓம் சாந்தி”.
பெட்ரோலியம் மற்றம் இயற்கை எரிவாயு அமைச்சகம்
மனிதர்கள் மற்றும் கால்நடைகள் பயன்பாட்டிற்கான உணவுதானியங்களின் தேவையை நிறைவுசெய்வது எப்போதும் அரசின் முன்னுரிமையாக இருக்கும்
எத்தனால் திட்டம் நாட்டின் உணவுப் பாதுகாப்பை பாதிக்கும் என்று வெளியான செய்தி தவறானது
மத்திய அரசின் முக்கியமான எத்தனால் திட்டத்தால் நாட்டின் உணவுப்பாதுகாப்பு பாதிக்கும் அபாயம் இருப்பதாக ஊடகங்கள் சிலவற்றில் செய்தி வெளியானது. இது உண்மைகளைக் கண்டறியாதது, தீங்கு விளைவிப்பது, உண்மைகளுக்கு மாறானது என்பது திட்டவட்டமாக தெரிவிக்கப்படுகிறது.
இந்தியா போன்ற வளரும் நாட்டில் உணவுத் தேவைகளை நிறைவுசெய்வது மிக முக்கியமானது என்பதைப் புரிந்துகொள்வது மிகவும் அவசியமாகும். அதே சமயம் எல்லா வகைகளிலும் எரிசக்தித் தேவைகளை நிறைவுசெய்வதும் முக்கியமானதாகும். எனவே மாறியுள்ள கண்ணோட்டத்தில் உணவுத் தேவைகளை நிறைவுசெய்வது மிக முக்கியமானது என்பதைப் புரிந்துகொள்வது மிகவும் அவசியமாகும். மாறியுள்ள கண்ணோட்டத்தில் “உணவுடன் எரிபொருள்” என்பதாக இருக்கவேண்டுமே தவிர “உணவு எதிர் எரிபொருள்” என்பதாக இருக்கக்கூடாது.
கடந்த ஆறு ஆண்டுகளில் கச்சா பொருள் அடிப்படையிலான  உபரி கரும்பை எத்தனால் உற்பத்திக்குப் பயன்படுத்த அனுமதித்ததன் மூலம், கடனால் பாதிக்கப்பட்டுள்ள சர்க்கரை தொழில்துறைக்கு அரசு வெற்றிகரமாக ரூ.35,000 கோடி நிதி வழங்கியுள்ளது. இது கரும்பு விவசாயிகளின் நிலுவைத்தொகையை முன்கூட்டியே வழங்க உதவி செய்துள்ளது. நடப்புப் பருவத்தில் எத்தனால் உற்பத்தி திட்டத்தால் மட்டும் ரூ.20 ஆயிரம் கோடிக்குமேல் நிதி உதவி வழங்கமுடியும் என்று எதிர்பார்க்கப்படுகிறது. கொவிட் கால சவாலை சந்தித்துள்ள இந்தத் துறை ஊரகப் பொருளாதார வளர்ச்சிக்கு ஊக்கமளிக்கும்.
பெட்ரோலில் எத்தனால் கலப்பதன் மூலம் கடந்த ஆறு ஆண்டுகளில் ரூ.20,000 கோடி அளவிற்கு அந்நியச்செலாவணியில் தாக்கத்தை ஏற்படுத்தியுள்ளது. நடப்பாண்டில் கூடுதலாக ரூ.10,000 கோடி அளவிற்குக் கூடுதல் தாக்கம் ஏற்படக்கூடும். இந்தத் தொகை கச்சா எண்ணெய் கொள்முதல் செய்வதற்கு பதிலாக சாமானிய இந்தியர்களுக்குப் பயன்படுவதாக இருக்கும்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
இந்தியாவில் ஆராய்ச்சி மேம்பாட்டுப் பயணத்தில் தனியார் நிறுவனங்களின் பங்களிப்பும், அறிவியல் நிர்வாகிகளின் பங்கும் முக்கியமானது: டாக்டர் ஜிதேந்திர சிங்
மத்திய அறிவியல் தொழில்நுட்பம், புவி அறிவியல், பிரதமர் அலுவலகம், தனிநபர் குறைகள் தீர்வு, ஓய்வூதியம் அணுசக்தி மற்றும் விண்வெலித்துறை இணை அமைச்சர் டாக்டர் ஜிதேந்திர சிங் இந்திய நிர்வாகவியல் பணியாளர் கல்லூரி சார்பில் அறிவியல் நிர்வாகிகளுக்கான பயிற்சி முகாமை தொடங்கி வைத்தார்.
இந்த நிகழ்சியில் நல்லாட்சிக்கான பயிற்சி மாதிரியையும் தொடங்கிவைத்தார்.
பயிற்சி முகாமில் பேசிய டாக்டர் ஜிதேந்திர சிங், பருவ நிலை மாறுபாடு, தொற்றுநோய்கள் உள்ளிட்ட சவால்களை எதிர்கொள்வதில், அறிவியல் மற்றும் தொழில்நுட்பத்தின் பங்களிப்பை அதிகரிப்பது அவசியம் என்றார். எனவே சமூக பாதுகாப்பில் தொழில்நுட்பங்கள் முக்கிய பங்கு வகிக்கின்றன என்றும் அவர் தெரிவித்தார்.
அதேபோல் அறிவியல் தொழில்நுட்பங்களை கையாள்வதில் உள்ள தடைகளை நீக்கவும், அவற்றின் பயன்களை அனுபவிப்பதில் உள்ள சவால்களை முறியடிக்கவும் முனைப்பான நடவடிக்க தேவை, எனவும் அமைச்சர் குறிப்பிட்டார்.
தொழில்நுட்பங்களை முழுமையாக பயன்படுத்திக்கொள்வதில் உள்ள சிக்கல்களைத் தீர்க்கவும், மலிவான விலையில் புதிய கண்டுபிடிப்புகள் மக்களுக்கு கிடைப்பதை உறுதி செய்யவும் நடவடிக்ககை எடுக்கவேண்டும் என்றார்.
சோசியலிஸ நாடான இந்தியாவில் மக்களின் வாழ்க்கையை எளிதானதாக மாற்றுவதை முன்னிறுத்திய அறிவியல் தொழில்நுட்பங்களை கண்டுபிடிக்க வேண்டியது அவசியம் என்றுக் குறிப்பிட்ட டாக்டர் ஜிதேந்திர சிங், அறிவியில் தொழில்நுட்பங்களின் பயன்கள் சமூகத்தை சென்றடைவதற்கு தொடர்ந்து ஆதவு அளிக்கவேண்டும் என்று கேட்டுக்கொண்டார்.
அறிவியல் ஆராய்ச்சி மற்றும் மேம்பாட்டுப்பணிகளை அரசு மட்டும் தான் மேற்கொள்ளவேண்டும் என்பது இல்லை, தனியார் நிறுவனங்களும் அறிவியல் ஆராய்ச்சி மற்றும் மேம்பாட்டுப் பணிகளில் தங்களை ஈடுபடுத்திக்கொள்வதுடன், அரசுடன் இணைந்தும் ஆராய்ச்சிப்பணிகளை மேற்கொள்ளவேண்டும் என்று கேட்டுக்கொண்டார், இந்தப் பணிகளுக்கு அறிவியல் நிர்வாகிகள் பாலங்களாக திகழ்வார்கள் என்றும் குறிப்பிட்டார்.
பிரதமர் நரேந்திர மோடி தலைமையிலான அரசு தனியார் நிறுவனங்களின் அறிவியல் தொழில்நுட்ப மேம்பாட்டு பணிகளுக்கு அனைத்து நிலைகளிலும் ஆதரவு அளித்து வருவதை அவர் சுட்டிக் காட்டினார்.
மேலும் விவரங்களுக்கு இந்த செய்தி குறிப்பை ஆங்கிலத்தில் இங்கே காணலாம். https://pib.gov.in/PressReleasePage.aspx?PRID=1900115
பெட்ரோலியம் மற்றம் இயற்கை எரிவாயு அமைச்சகம்
கயானா அதிபர் டாக்டர் முகமது இர்ஃபான் அலியை, திரு ஹர்தீப் எஸ் பூரி சந்தித்தார்
கயானா அதிபர் டாக்டர் முகமது இர்ஃபான் அலியை மத்திய பெட்ரோலியம், இயற்கை எரிவாயு மற்றும் வீட்டுவசதி மற்றும் நகர்ப்புற வளர்ச்சித்துறை அமைச்சர் திரு ஹர்தீப் எஸ் பூரி இன்று சந்தித்து பேசினார். இரு நாடுகளுக்கு இடையே எண்ணெய் மற்றும் எரிவாயு துறைகளில் ஒத்துழைப்பை அதிகரிப்பது குறித்து இருதலைவர்களும் விவாதித்தனர்.
2022-ஆம் ஆண்டு அக்டோபர் மாதம் அபுதாபியில் நடைபெற்ற கூட்டத்தில் கயானா நாட்டு இயற்கை வளத்துறை அமைச்சர் திரு விக்ரம் பாரத்தை திரு ஹர்தீப் சிங் சந்தித்து பேசிய பின்னர், எரிசக்தித்துறையில் மேற்கொள்ளப்பட்ட வளர்ச்சிப் பணிகள் குறித்து இரு தலைவர்களும் விவாதித்தனர்.
இது தொடர்பான பேச்சுக்களை முன்னெடுத்துச் செல்ல 2 தொழில்நுட்பக் குழுக்களை அமைக்க தலைவர்கள் ஒப்புக்கொண்டனர். 2023-ஆம் பிப்ரவரி மாதம் கயானா துணை அதிபர் திரு பாரத் ஜாக்டியோவின் இந்திய பயணத்தின் போது எதிர்கால ஒத்துழைப்புக் குறித்து இறுதி செய்யப்படும்.
குறு சிறு மற்றும் நடுத்தர தொழில் துறை அமைச்சகம்
காசி விஸ்வநாதர் கோவிலுக்கு வரும் பக்தர்கள் ஜனவரி 14 முதல் கையால் செய்யப்பட்ட காகித காதி காலணிகளை அணிய உள்ளனர்
காசி விஸ்வநாதர் கோவிலுக்கு வருகை தரும் பக்தர்களும் நூற்றுக்கணக்கான கோவில் பணியாளர்களும் இனி வெறும் காலுடன் கோவில் வளாகத்திற்குள் நுழைய வேண்டியதில்லை.
ஒரு முறை பயன்படுத்தக்கூடிய கையால் செய்யப்பட்ட காதி காகித காலணிகளை பக்தர்கள் மற்றும் பணியாளர்களின் பயன்பாட்டிற்காக ஜனவரி 14 முதல் காதி மற்றும் கிராமத் தொழில்கள் ஆணையம் விற்க உள்ளது. காசி விஸ்வநாதர் வளாகத்தின் வாகன நிறுத்துமிடத்தில் அமைந்துள்ள காதி விற்பனை மையத்தில் இந்த காலணிகள் கிடைக்கும்.
வாரணாசியில் உள்ள பதிவுபெற்ற காதி அமைப்பான காசி ஹஸ்த்கலா பிரதிஸ்தான்
ஒரு ஜோடி செருப்பு ரூபாய் 50 என்ற விலையில் விற்க உள்ளது. காகிதங்களைக் கொண்டு கைகளால் காலணிகளை தயாரிக்கும் மையம் பொங்கல் தினமான  2022 ஜனவரி 14 அன்று காசி விஸ்வநாதர் கோவிலின் தலைமை அர்ச்சகரால் திறந்து வைக்கப்படும்.
கோவிலில் வேலை செய்யும் பெரும்பாலான பணியாளர்கள் வெறும் கால்களால் வேலை செய்கிறார்கள் என்பதை அறிந்த பிரதமர் திரு நரேந்திர மோடி, சணலால் செய்யப்பட்ட காலணிகளை அவர்களுக்கு அனுப்பியுள்ளது குறிப்பிடத்தக்கது.
கைகளால் செய்யப்பட்ட ஒரு முறை மட்டுமே பயன்படுத்தக்கூடிய காகித காலணிகள் கோவிலின் புனிதத்தை பேணும் அதே சமயத்தில், வெப்பம் மற்றும் குளிர் போன்ற கடுமையான வானிலை நிலவரங்களிலிருந்து பக்தர்களைப் பாதுகாக்கும் என்று காதி மற்றும் கிராமத் தொழில்கள் ஆணைய தலைவர் திரு வினய் குமார் சக்சேனா கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1788938